Il-President Srilankan, Maithripala Sirisena, qal li l-allegat kap terrorista li mexxa l-isplużjonijiet qattiela ta’ Ħadd il-Għid f’diversi knejjes u lukandi tal-pajjiż ‘spiċċa jitlef ħajtu waqt l-attakki’. Qed jingħad li dan it-terrorista – identifikat bħala reliġjuż radikali Iżlamiku bl-isem Zahran Hashim – miet fil-lukanda ‘Shangri-La’, fil-belt kapitali ta’ Kolombo. Il-President Srilankan, intant, sostna li Hashim ‘kien mexxa l-attakk terroristiku’ fil-lukanda inkwistjoni, meta dak il-ħin kien akkumpanjat minn terrorista ieħor bl-isem ‘Ilham’. Il-President, iżda, ma ċċarax ir-rwol speċifiku ta’ Hashim waqt l-azzjoni fix-‘Shangri-La’, meta l-awtoritajiet Srilankani qegħdin jakkużaw lill-grupp tal-estremisti Iżlamiċi ‘Tawheed Jamath’ ( entità lokali) għal dawn l-attakki. Ftit hemm magħruf dwar Zahran Hashim, li fl-aħħar xhur bagħat diversi filmati fuq YouTube biex iħeġġeġ għall-vjolenza kontra persuni li m’humiex Musulmani. Fil-jiem ta’ wara l-attakki tal-Għid, dan it-terrorista kien deher fil-filmat li ħarġu l-ISIS u li fih sebat irġiel ( indikati bħala wħud mill-aggressuri tal-Ħadd) jinstemgħu qed jaħilfu lealtà lill-grupp. Filwaqt li Hashim kien l-uniku wieħed li wera wiċċu, mhux ċar jekk hu kienx f’kuntatt dirett mal-ISIS inkella jekk hu, sempliċiment, kienx qed iwiegħed il-lealtà tiegħu lil dan il-moviment qattiel li qed jieħu responsabbiltà għad-dmija tal-Ħadd. Mietu tal-anqas 250 persuna fis-sensiela tal-isplużjonijiet tal-Ħadd. Il-President Sirisena qed jgħid, sadattant, li s-servizzi tas-sigurtà Srilankani jaħsbu li madwar 130 suspettat b’rabtiet mal-grupp ISIS ‘kienu fil-pajjiż’ waqt li kienu qegħdin iseħħu l-attakki. Dan meta l-pulizija qegħdin ifittxu għal 70 minn dawn is-suspettati li għadhom jiġru ħielsa. Fil-fatt, ftit tal-minuti ilu daħlet l-aħbar dwar sparatura bejn qawwiet tas-sigurtà u grupp ta’ irġiel armati waqt li kienet għaddejja tfittxija relatata mat-terrur. Dan wara li aggressuri mhumiex magħrufa sparaw fuq is-suldati li kienu qegħdin jinvestigaw splużjoni li seħħet fil-belt ta’ Sammanthurai, għexieren ta’ kilometri ‘il bogħod minn Kolombo. Ftit qabel l-isparatura, il-militar kien qed jipprova jwettaq rejd fuq proprjetà fejn jaħsbu li kienet qed tintuża għall-manifattura ta’ qomos bl-isplussivi għat-terroristi suwiċida.